《铁柱观》
宋代·刘弇

铁柱闻故老，蛰根长江幽。高真此翩跹，疮痏吾人忧。

纯钩推三尺，斩蛟白涛头。功成去人间，鸡犬不得留。

班龙驾九色，一别忽千秋。叠构开琳琅，夜坛空斗牛。

寒梢碎凉月，缛綵灿文髹。纷吾感遗事，写涕东南流。

麻姑行老大，海变绕蛇丘。逝将理荃桡，弄睨眺沧洲。

作者简介：刘弇（1048-1102）字伟明，号云龙，安福（今属江西）人。元丰进士。知嘉州峨眉县，改太学博士。元符中，进南郊大礼赋，除秘书省正字。徽宗时，改著作佐郎、实录检讨官。崇宁元年卒，年五十五。《宋史》有传。著有《龙云集》三十二卷，词有《彊村丛书》本《云龙先生乐府》一卷。